אן, מלכת בריטניה

אן, מלכת בריטניה (Anne, Queen of Great Britain, 6 בפברואר 1665 - 1 באוגוסט 1714) הייתה מלכת אנגליה, סקוטלנד ואירלנד בתחילת המאה ה-18, והמלכה הראשונה של ממלכת בריטניה הגדולה. אן הייתה המלכה האחרונה לבית סטיוארט, לפני העברת המלוכה לבית הנובר.

חייה 
אן נולדה ב-6 בפברואר 1665 לג'יימס דוכס יורק, אחיו של צ'ארלס השני מלך אנגליה, ולרעייתו הראשונה אן הייד, בתו של  אדוארד הייד, לורד צ'נסלור ורוזן קליירנדון הראשון.  מבין שמונת ילדיהם של הוריה, היו אן ואחותה מרי היחידות שהגיעו לבגרות.

ב-1672 נודעה בציבור המרת דתו של אביה לקתוליות. עם זאת, אן ואחותה גודלו כפרוטסטנטיות, בהוראתו של צ'ארלס השני. ב-1683 נישאה אן לנסיך הדני הפרוטסטנטי ג'ורג', אחיו של כריסטיאן החמישי, מלך דנמרק. מרי נישאה אף היא לנסיך פרוטסטנטי, ממוצא הולנדי, ויליאם נסיך אורנז'.

ב-1685 מת המלך צ'ארלס השני, לאחר שהמיר את דתו לקתוליות על ערש מותו, ואביה של אן עלה לשלטון כג'יימס השני. הלה, שרצה ביורש קתולי לאחר מותו, הציע לאן לרשת את הכתר אחריו אם תמיר את דתה לקתוליות, אך היא סירבה. במהפכה המהוללת הודח אביה ב-1688 ולשלטון עלו גיסה ודודנה, ויליאם השלישי, מלך אנגליה ואחותה, מרי השנייה, מלכת אנגליה; זהו מקרה יחיד של שלטון משותף למלך ומלכה, בהיסטוריה המלכותית הבריטית.

מלכותה של אן החלה לאחר מותו של ויליאם השלישי ב-8 במרץ 1702. ב-1 במאי 1707 בעקבות חקיקת חוקי האיחוד, אוחדו ממלכות אנגליה וסקוטלנד לכדי ממלכה אחת, ואן הייתה למלכה הראשונה של הממלכה המאוחדת של בריטניה הגדולה.

אן לא נחשבת כמי שהשפיעה במיוחד, במהלך מלכותה, על מדיניות אנגליה בתחומים השונים (בעיקר תחומי החוץ). למרות זאת, תקופת כהונתה עוטרה בתהילה הודות להצלחותיה הרבות:
 ניצחון במלחמת הירושה הספרדית, וחתימת הסכם שהעביר לאנגליה את השליטה במיצרי גיברלטר ובאי מנורקה;
 בצפון אמריקה הייתה אנגליה מעורבת במלחמה שכונתה מלחמת המלכה אן על שמה, וכתוצאה מהמלחמה האנגלים קיבלו מצרפת את ניו פאונדלנד, לאחר סכסוך ממושך;
 שטחי הממלכה בצפון אמריקה הורחבו, וצרפת ויתרה על זכויותיה במפרץ הדסון - התפתחות שהעניקה לאנגלים מונופול על הסחר בפרוות באזור;
 חתימת הסכם עם ספרד, שאיפשר לאנגלים להעביר לצפון אמריקה כ-4,000 עבדים  שחורים בכל שנה, להעמקת התבססותם שם;

ב-1707 התאחדו אנגליה וסקוטלנד סופית, והפכו לממלכת בריטניה הגדולה. השתיים יצרו מסגרת כלכלית אחידה ללא גבולות מכס (בדומה למודל של השוק האירופי כיום – "האיחוד האירופי"). מבנה כלכלי זה הביא לבריטניה יתרון גדול על פני צרפת, גרמניה ואיטליה באשר לנכסים הפנימיים הרבים שמחזיקה כל אחת מהמדינות. כמו כן, הממלכות המרכיבות שזה עתה אוחדו לא כפו זו על זו את דפוסי אמונתן הדתית.

השגשוג הכלכלי שבעקבות האיחוד הניב הישגים נוספים, ופריחה של המעמדות העליונים וחיי החברה בממלכה המאוחדת. האצולה לא הייתה "סגורה" כמו בשאר יבשת אירופה, מעמד הסוחרים היה חזק, והאמידים שבהם רכשו קרקעות ואף הפכו בעצמם לבני אצולה.

המלכה אן נפטרה ב-1714, ללא יורשים: בנה היחיד ששרד את תקופת ינקותו, הנסיך ויליאם, דוכס גלוסטר, מת מבריאות רעועה בגיל 11 ב-1700, עוד בטרם הכתרתה למלכה. בן דודה גאורג לודוויג מבית הנובר הומלך אחריה תחת השם ג'ורג' הראשון, ושושלת המלוכה של בית סטיוארט באנגליה הגיעה לקיצה. תקופת שלטונה של המלכה אן כללה התרחבות בשטחי הודו ואמריקה, וחיסול השפעת הצרפתים באזורים האלה. בזמנה בריטניה הפכה למעצמה הימית והקולוניאלית הגדולה והחזקה בעולם.

בתרבות הפופולרית 
 בסרט "המועדפת", שיצא לאקרנים בשנת 2018, מגלמת אוליביה קולמן את אן, מלכת בריטניה.

אילן יוחסין

קישורים חיצוניים

ביאורים 

ילידות 1665
מלכי בריטניה
בית סטיוארט
אישים הקבורים במנזר וסטמינסטר
נשים אנגליות במאה ה-17
מלכות אנגליה
מלכות המאה ה-17
נפטרים ב-1714